
Pendahuluan 

Ahli ’1-Sunnah wa ’1-Jama‘ah adalah aliran dan tafsiran akidah Islam yang paling tepat serta 
dipersetujui oleh majoriti ulama sejak zaman awal Islam lagi. Akidah Ahli ’1-Sunnah wa ’1- 
Jama‘ah dapat diketahui dan dikenali dengan meneliti 15 mkun, seperti yang dibentangkan 
oleh Abu Mansur ‘Abd al-Qahir bin Tahir al-Baghdadl (m.l037/429H) dalam karyanya al- 
Farq bayn al-Firaq. Rukun-mkun ini juga membezakan sistem akidah Ahli T-Sunnah wa T- 
Jama‘ah daripada aliran kepercayaan lain dalam Islam. Oleh itu, pembentangan rukun-rukun 
ini memadai sebagai suatu tasawur terhadap kerangka umum akidah Ahli T-Sunnah wa T- 
Jama‘ah. 

Makalah ini adalah sepenuhnya bersumberkan kepada pemikiran al-Baghdadl dalam 
al-Farq bayn al-Firaq. Secara lebih simplistik, makalah ini boleh dilihat sebagai terjemahan 
mudah dan terpilih, serta adaptasi longgar terhadap karya ini. Pendekatan ini digunakan atas 
kepercayaan bahawa pemikiran beliau boleh diterima sebagai mewakili dasar kerangka 
umum akidah Ahli T-Sunnah wa T-Jama‘ah, walaupun tidak dinafikan adanya berlaku 
perkembangan lain selepas zaman beliau. Namun, ciri-ciri utama akidah Ahli T-Sunnah wa 
T-Jama‘ah dapat ditonjolkan sepenuhnya walaupun sekadar merujuk kepada al-Baghdadl 
dalam al-Farq bayn al-Firaq. 

15 Rukun Akidah Ahli T-Sunnah wa ’1-Jama‘ah 

Al-Baghdadl menyatakan bahawa ada 15 prinsip akidah yang telah dipersetujui bersama oleh 
para ulama Ahli T-Sunnah wa T-Jama‘ah. 15 prinsip ini merujuk kepada persoalan 
epistemologi, ketuhanan, kenabian, alam Akhirat, serta persoalan kepimpinan. Boleh 
dikatakan bahawa 15 prinsip ini adalah indeks yang boleh menentukan sama ada seseorang 
itu berpegang dengan akidah Ahli T-Sunnah wa T-Jama‘ah atau tidak. Dengan itu, ia boleh 
dikembangkan lagi untuk mengukur “ke‘Sunni’an” seseorang individu, secara umumnya. 
Secara ringkas, 15 prinsip tersebut ialah: 3 

1. Mengisbatkan hakikat dan ilmu. 

2. Menyatakan bahawa alam ini adalah segala yang selain Allah dan semuanya 

adalah baharu dan merupakan makhluk yang diciptakan. 

3. Menyatakan bahawa alam ini mempunyai Pencipta yang dapat dikenali sifatNya. 

4. Mengimani bahawa Allah mempunyai sifat yang azali. 

5. Mengimani bahawa Allah mempunyai nama yang tawqifi, iaitu seperti yang 
dinyatakan oleh al-Qur’an dan al-Sunnah. 

6. Mengimani bahawa perbuatan Allah itu adil dan mempunyai hikmat padanya. 

7. Mengisbatkan perutusan para rasul dan nabi s.a. 

8. Mengisbatkan mukjizat bagi para rasul dan karamat para wali. 

9. Beriman dan beramal dengan rukun Islam yang lima, iaitu i) mengucap syahadah, 
ii) mendirikan solat, iii) mengeluarkan zakat, iv) berpuasa Ramadan, dan v) 
menunaikan haji. 

10. Menerima taklif Allah yang ditentukan Allah sahaja melalui syariat dan bukan 
melalui akal atau lain-lain serta hukumnya yang lima, iaitu wajib, sunat, harus, 
makruh dan haram. 

11. Menyatakan bahawa Allah berkuasa memfanakan seluruh alam dan manusia 
akan melalui penghakiman di Akhirat di samping kemungkinan syafaat daripada 
Nabi Muhammad SAW. 

12. Menyatakan bahawa mendirikan pemerintahan adalah suatu kewajipan bagi 
ummah, tetapi siapa pemimpin yang mesti dilantik tidak dinaskan secara khusus 
atas individu tertentu. 

13. Menegaskan bahawa pada asasnya iman adalah makrifat dan tasdik dengan hati, 
yang secara langsung menolak takfir kepada orang yang berdosa. 

14. Menyatakan bahawa manusia mempunyai hierarki kemuliaan berdasarkan 
takwa, bermula dengan para rasul ulu al- ‘ azm , para rasul lain, para nabi, para 
wali dan seterusnya. 

15. Menyatakan bahawa Islam dan Muslim mempunyai musuh yang boleh 
ditakritkan dan dikenali. 

Pertama: Epistemologi Ahli ’1-Sunnah wa ’1-Jama‘ah 4 

Dalam al-Farq bayn al-Firaq, al-Baghdadl menyatakan bahawa prinsip pertama akidah Ahli 
’1-Sunnah wa ’1-Jama‘ah ialah mengisbatkan hakikat dan ilmu. 5 Para ulama Ahli ’1-Sunnah 
wa ’1-Jama‘ah telah sepakat berijmak dalam mengisbatkan ilmu dan makna bagi ilmu, seperti 
yang difahami oleh para ulama Muslimin. Maka mereka mengatakan bahawa orang yang 
menafikan ilmu adalah sesat. Demikian juga mereka mengatakan bahawa golongan Sofis 
adalah sesat, kerana pemikiran mereka yang menafikan ilmu serta menafikan hakikat bagi 
ilmu. 

Para sofis terdiri daripada tiga golongan iaitu; i) puak yang bebal menolak langsung 
ilmu; ii) puak yang mengesyaki kewujudan hakikat; dan iii) puak yang mengandaikan 
bahawa hakikat adalah seperti yang dipercayai atau dipersepsikan oleh manusia lalu puak ini 
menerima semua kepercayaan bersama-sama pertentangan yang ada antara pelbagai 
kepercayaan tersebut. Semua kelompok Sofis ini adalah kufur kerana bebal menolak perkara 
yang menjadi kemestian daruri menurut akal. 

Selain itu, Ahli ’1-Sunnah wa ’1-Jama‘ah menerima bahawa ilmu bersumber daripada 
pancaindera, akal dan khabar cerita. Sumber akal dapat dibahagikan kepada ilmu yang 
bersifat langsung ( badihi ), seperti mengetahui bahawa dua lebih besar daripada satu, dan ilmu 
yang bersifat pembuktian ( istidlali ). Khabar cerita juga boleh dibahagikan lagi, kepada 
khabar mutawatir yang menghasilkan ilmu yang sudah tentu benar, khabar ahad yang mesti 
diterima dalam aspek penentuan hukum amalan, dan khabar pertengahan ( mutawassit ) yang 
berada di antara dua yang sebelumnya. 

Bersandarkan kemungkinan memperolehi ilmu secara hakiki, Ahli ’1-Sunnah wa ’1- 
Jama‘ah mengiktiraf bahawa Allah telah meletakkan suatu tanggungjawab ke atas manusia 
untuk mengenaliNya. Usaha mengenali Allah adalah pelaksanaan terhadap perintah Allah 
sendiri. Perintah ini merujuk kepada surah Muhammad (47): 19, apabila Allah berfirman, 

5 Daud bin Abdullah al-Fatani, Mutiara Berharga pada Menyatakan Aqidah Orang yang Beriman: al-Durr al- 

Terjemahan: Maka ketahuilah bahawa sesungguhnya tiada Tuhan yang berhak 
disembah melainkan Allah, dan mintalah ampun bagi dosamu dan bagi orang yang 
beriman lelaki dan perempuan; dan Allah mengetahui akan keadaan gerak-gerimu di 
dunia dan keadaan penetapan kamu di akhirat. 

Bahagian pertama ayat di atas memerintahkan manusia agar mengetahui bahawa 
sesungguhnya tiada tuhan melainkan Allah. Antara lain, daripada perintah inilah lahirnya 
ungkapan para ulama bahawa perkara paling awal dalam agama ialah mengenali Allah atau 
awwal al-din ma‘rifah Allah. Selanjutnya, manusia juga dipertanggungjawabkan untuk 
mengenali rasul dan kitab yang diutuskan kepada manusia. Oleh sebab itu, dalam konteks 
sumber ilmu agama, mereka bersepakat bahawa Islam bersumberkan al-Qur’an, al-Sunnah 
dan ijmak generasi salaf. 

Berkaitan dengan tanggungjawab mengenali Allah ini, dapat diulas bahawa para 
ulama membincangkan dahulu pendekatan untuk mengenali Allah sebelum proses 
mengenaliNya dilakukan. Sehubungan itu, dibentuk suatu asas epistemologi bagi 
menstrukturkan pemikiran manusia dalam soal ilmu. Paling asas, di sini, ditegaskan bahawa 
hakikat adalah sesuatu yang pasti, khususnya merujuk kepada Allah sebagai Hakikat yang 
Hakiki. Seterusnya, dipertegaskan bahawa ilmu adalah sesuatu yang boleh dicapai oleh akal 
manusia. Penegasan ini mempertahankan kemungkinan manusia menanggapi hakikat sesuatu 
secara hakiki, secara khususnya mengenali Allah secara hakiki. 


Kedua: Alam adalah Makhluk yang Baharu 6 

Ahli T-Sunnah wa T-Jama‘ah percaya bahawa alam ini baharu. Apa yang dimaksudkan 
dengan alam pula ialah segala sesuatu yang selain Allah. Sebaliknya pula, dapat difahami 
bahawa apa sahaja yang selain Allah dan sifatNya yang azali adalah makhluk ciptaanNya. 
Dengan itu, adalah ternafi bahawa Allah adalah sebahagian daripada alam atau jenis alam 
yang baharu sifatnya. Sifat baharu alam ini pula dapat diteliti pada pecahannya yang terdiri 
daripada jauhar dan sifat (‘ arad ). Sebaliknya, Allah bukanlah jauhar atau ‘arad yang boleh 
dipecah-pecahkan atau dibahagikan. 

Perbincangan mengenai komponen alam yang dapat dibahagikan kepada juzuk-juzuk 
yang lebih kecil merupakan sebahagian daripada perbincangan dasar dalam akidah Ahli T- 
Sunnah wa T-Jama‘ah. Namun, perlu disedari bahawa mereka meyakini bahawa juzuk-juzuk 
tersebut hanya dapat dibahagikan sehingga suatu had yang tertentu, dengan maksud ada 
batasan pemecahan bagi juzuk-juzuk komponen alam. Dengan itu, dapat disedari bahawa ada 
kuasa lain yang mengurus pengumpulan dan pembahagian juzuk-juzuk tersebut. 7 

Selain itu, mereka bersepakat bahawa alam ini akan fana berdasarkan kuasa Allah 
untuk menghapuskannya dan kemungkinan akal untuk menerimanya, tetapi dalam masa yang 
sama mereka menerima bahawa Syurga dan Neraka akan kekal berdasarkan ketentuan agama 
seperti yang telah termaktub dalam al-Qur’an. 

Dalam konteks yang lebih luas bagi akidah Islam, menegaskan bahawa alam ini 
adalah baharu merupakan salah satu premis yang dipegang dalam pendekatan ilmiah untuk 
mengenal Allah. Hal ini disebabkan premis ini membawa akal kepada pengakuan bahawa 
adanya pencipta bagi perkara yang baharu. Pendekatan ini turut digunakan dalam pelbagai 


6 Al-Baghdadl, al-Farq bayn al-Firaq, 252-255. 

7 Mohd Farid Mohd Shahran, Akidah dan Pemikiran Islam: Isu dan Cabaran (Kuala Lumpur: Institut 
Terjemahan dan Buku Malaysia, 2013), 40. 

karya akidah lain, termasuk karya oleh ulama Alam Melayu seperti dalam al-Durr al-Thamin 
dan ‘AqTdah al-Najin . 8 

Ketiga: Adanya Pencipta bagi Perkara yang Baharu 9 

Ahli ’1-Sunnah wa ’1-Jama‘ah percaya bahawa ada pencipta bagi setiap perkara yang baharu. 
Ini adalah lanjutan langsung daripada rukun kedua di atas. Di samping itu, perlu ditegaskan 
juga bahawa kepercayaan dan pernyataan mereka ialah bahawa adanya pencipta bagi setiap 
yang baharu, bukan adanya pencipta bagi setiap yang ada atau wujud. Penciptaan itu pula 
difahami sebagai mengadakan atau mewujudkan sesuatu daripada tiada kepada ada, bukan 
melahirkan (yutawallid) sesuatu daripada Diri Pencipta. Penciptaan oleh Allah juga meliputi 
penciptaan segala perkara sama ada jauhar atau ‘arad serta keseluruhan sesuatu benda atau 
juzuk-juzuknya. 

Selain itu, Ahli ’1-Sunnah wa ’1-Jama‘ah percaya bahawa disebabkan Dia adalah 
pencipta, maka sudah tentu Dia bukan sebahagian daripada benda yang dicipta itu. Maka, 
dapat diketahui sifat Allah yang kadim dan kekal, sementara benda yang tercipta ada mula 
dan akhir dari sudut masa. Demikian juga, Allah tidak mempunyai benda dan bentuk yang 
mengisi DiriNya, berbeza dengan makhluk ciptaan yang mempunyai benda dan bentuk yang 
mengisi ruang untuk wujud. 

Tambahan lagi, Allah sebagai pencipta diimani tidak memerlukan makhluk yang 
dicipta, kerana Dia tidak perlu sebarang manfaat atau terkesan daripada mudarat makhluk. 
Hal ini berkaitan juga dengan sifatNya yang telah sentiasa ada sebelum adanya makhluk dan 
akan terus kekal ada sentiasa apabila makhluk telah tiada. Ini menunjukkan Allah tidak 
memerlukan kepada kewujudan makhluk untuk wujud sejak sedia kala atau terus sahaja 
wujud selama-lamanya. Demikian juga, dapat diketahui bahawa sudah tentu Allah yang 
merupakan Pencipta segala-galanya bersifat dengan sifat Ahad. 

Di sini, dapat diperhatikan fungsi rukun yang kedua di atas dalam pendekatan 
menafikan tasalsul penciptaan yang berterusan tanpa ada pencipta pertama, atau dikenali juga 
sebagai penghujahan kosmos ( cosmological argument ), untuk menunjukkan kewujudan 
Tuhan. 10 Pendekatan ini berdiri atas premis bahawa alam ini adalah makhluk baharu yang 
diciptakan. Ia adalah pendekatan yang dekat dengan keupayaan akal dan pancaindera 
manusia kerana alam memang boleh diperhatikan dan difikirkan secara langsung oleh 
manusia, berbanding Zat Allah itu sendiri yang terlalu agung untuk ditanggapi secara 
langsung. 

Keempat: Allah Mempunyai Sifat u 

Ahli T-Sunnah wa T-Jama‘ah beriman bahawa Allah mempunyai sifat. Sifat itu pula berdiri 
( qa’im ) pada DiriNya, bukan sesuatu yang lain daripadaNya. Dengan itu, sifat Allah adalah 
azali dan abadi yang merupakan kepunyaanNya. Sebaliknya, orang yang menafikan sifat 
adalah menafikan pemilik sifat. Dengan kata lain, jika dinafikan sifat bagi Allah, maka 
penafian itu secara langsung adalah penafian Pemilik sifat yang dinafikan tersebut, kerana 
Pemilik sifat dan sifat itu adalah sama. 

Secara umunya, mereka beriman bahawa Allah mempunyai segala sifat kesempumaan 
yang amat banyak dan tidak terhitung. 12 Walau bagaimanapun, mereka hanya 


s Daud al-Fatani, Mutiara Berharga, 46; Zainul Abidin bin Muhammad al-Fathani, Aqidatun Najin, dirumikan 
oleh Noraine Abu (Batu Caves: Al-Hidayah Publications, 2011), 39. 

9 Al-Baghdadl, al-Farq bayn al-Firaq, 255-257. 

10 Muhammad Sa‘Id Ramadan al-Btitl, Keyakinan Hakiki: Kewujudan Maha Pencipta dan Tugas Makhluk di 
Alam Semesta, terj. Muhammad Sulaiman Yassin (Petaling Jaya: Angkatan Belia Islam Malaysia, 1996), 70. 

11 Al-Baghdadl, al-Farq bayn al-Firaq, 257-260. 

12 Daud al-Fatani, Mutiara Berharga, 46. 

membincangkan beberapa sifat utama sahaja, iaitu sifat pengetahuan, kehidupan, kemahuan, 
kekuatan, penglihatan, pendengaran dan percakapan. Tujuh sifat yang disenaraikan ini, 
bukanlah bertujuan untuk mengehadkan sifat-sifat Allah. Namun ia dipilih dan dianggap 
sebagai antara sifat-sifat utama yang mesti dibahaskan untuk membolehkan manusia 
mengenal Allah dengan baik. Dalam konteks Alam Melayu, sifat-sifat ini dibincangkan 
dalam kerangka ilmu sifat dua puluh dan dikategorikan dalam kumpulan sifat ma ‘am, seperti 

— 1 T 

perbincangan oleh Dawud bin Wan ‘Abd Allah al-FatanI dalam al-Durr al-Thamin. 

Kehidupan adalah salah satu sifat kesempurnaan Allah. Walau bagaimanapun, 
kehidupan Allah bukan dengan bersandarkan kepada roh kerana roh adalah makhluk. Ia juga 
adalah syarat bagi kewujudan sifat lain seperti pengetahuan dan percakapan. Pengetahuan 
pula adalah sifat yang Ahad dan dengannya Allah mengetahui segala-galanya. Demikian 
juga, Allah mempunyai sifat kemahuan yang Ahad dan dengannya serta dengan pengetahuan 
berlaku segala-galanya. Dinamik yang sama juga adalah benar dengan sifat kekuatan yang 
Ahad dan dengannya Allah mencipta segala-galanya. 

Allah juga bersifat dengan sifat penglihatan yang juga Ahad dan dengan sifat inilah 
Allah melakukan fiil melihat yang tidak terbatas. Berkaitan dengan soal penglihatan ini, Ahli 
T-Sunnah wa T-Jama‘ah beriman bahawa Allah dapat dilihat oleh orang-orang Mukmin di 
Akhirat kelak dalam bentuk yang layak bagi keagunganNya. Selain itu, mereka beriman 
bahawa Allah juga mempunyai sifat pendengaran yang Ahad, yang melaluinya Allah 
melakukan kerja mendengar segala sesuatu yang boleh didengar. Kefahaman yang sama juga 
diyakini berkaitan dengan perihal sifat percakapan Allah yang Ahad lagi azali dan kadim. 
Dalam konteks ini, Ahli T-Sunnah wa T-Jama‘ah beriman bahawa al-Qur’an adalah kalam 
atau percakapan Allah yang bukan makhluk. 

Demikian antara sifat-sifat Allah yang ada dibahaskan untuk mempermudahkan lagi 
usaha manusia mengenaliNya. Dalam kerangka yang lebih luas, boleh diulas bahawa 
penegasan dan perbincangan mengenai sifat Allah ini adalah amat penting kerana hanya 
dengan sifat-sifat ini sahajalah manusia dapat mengenal Allah, seperti yang Dia sendiri 
nyatakan mengenai DiriNya dalam panduan wahyu, sama ada melalui al-Qur’an atau al- 
Hadith. Lanjutan daripada asas kefahaman ini juga, penafian sifat bagi Allah adalah secara 
tidak langsung bermaksud penafian pelbagai perkhabaran oleh Allah sendiri mengenai sifat 
DiriNya dalam wahyu. Sebaliknya, manusia tidak mampu menanggapi Zat Allah secara 
langsung, serta tidak dapat mengenaliNya tanpa melalui perantaraan perbahasan mengenai 
sifat, nama dan perbuatanNya. 

Kelima: Allah Mempunyai Nama 14 

Ahli T-Sunnah wa T-Jama‘ah beriman bahawa Allah mempunyai nama. Nama itu pula 
mestilah terhenti atau terhad ( tawqifi ), iaitu diambil daripada al-Qur’an dan al-Sunnah atau 
berdasarkan ijmak ummah yang sepakat bersetuju bahawa ia adalah nama Allah. Namun, 
adalah tidak boleh menetapkan nama bagi Allah berdasarkan kias perbandingan dengan apa- 
apa yang lain, seperti menamakan Allah sebagai Yang Taat ( Muti *) sebagai kiasan 
perbandingan kepada tindakanNya yang dilihat sebagai taat apabila memenuhi permintaan 
hambaNya. 

Dalam tema nama ini, al-Qur’an menyatakan di beberapa tempat bahawa bagi Allah 
ada nama-namaNya yang indah. 15 Kefahaman terhadap maksud ayat-ayat ini pula adalah jelas 
dan putus, berdasarkan ungkapan “bagi Allah (atau bagiNya) nama-nama yang indah” atau 
wa li-AUah (atau la-hu ) al-asma’ al-husna. Selain itu, ada suatu Hadith menyatakan bahawa 


13 Daud al-Fatani, Mutiara Berharga, 51. 

14 Al-Baghdadl, al-Farq bayn al-Firaq, 260-261. 

15 Al-Qur’an, al-A‘raf 7:180; al-tsra’ 17:110; Taha 20:8; al-Hashr 59:24. 

Allah mempunyai 99 nama. 16 Malah, Hadith tersebut menyatakan bahawa sesiapa yang 
mengingatinya, dengan maksud mengetahui dan beriman dengan nama-nama tersebut, maka 
orang itu dijanjikan Syurga oleh Allah di Akhirat kelak. 

Seterusnya, dibincangkan bahawa nama Allah dapat dibahagikan kepada tiga 
kumpulan. Pertamanya, nama yang menunjukkan Zat Allah, seperti al-Wahid (Yang Satu) 
dan al-Ghanl (Yang Kaya); keduanya, nama yang menunjukkan sifat Allah yang azali yang 
berdiri pada ZatNya, seperti al-Hayy (Yang Hidup) dan al-Qadir (Yang Kuasa); dan 
ketiganya, nama yang menunjukkan perbuatan Allah, seperti al-Khaliq (Yang Mencipta) dan 
al-‘Adil (Yang Mengadili). 

Demikian kepercayaan dasar Ahli ’1-Sunnah wa ’1-Jama‘ah mengenai nama-nama 
Allah yang indah. Selain melalui sifat dan perbuatanNya, Allah juga dapat dikenali oleh 
manusia melalui nama-namaNya yang pelbagai. Menyedari bahawa Allah mempunyai nama 
serta mempertahankan nama Allah adalah sebahagian daripada ajaran akidah Islam yang 
benar. Dalam konteks ini, patut diiktiraf bahawa Allah itu sendiri adalah salah satu nama bagi 
Zat Yang Wajib Wujud, yang mencipta segala makhluk yang baharu ini. Malah, Allah adalah 
namaNya yang paling utama dan agung ( ’ism Allah al-a‘zam ) dan merupakan sultan bagi 
segala namaNya ( sultan al-asma ’). 17 Sebaliknya, menafikan atau merendah-rendahkan 
namaNya atau kepentingan nama-nama tersebut boleh dianggap sebagai penentangan secara 
langsung, atau sekurang-kurangnya salah faham, terhadap panduan al-Qur’an dan al-Hadith. 

Keenam: Tindakan Allah Adalah Adil dan Berhikmat 18 

Ahli T-Sunnah wa T-Jama‘ah beriman bahawa Allah adalah pencipta segala-galanya, 
termasuk jisim dan sifat, kebaikannya dan keburukannya, dan Dialah yang mencipta usaha 
(aksab) manusia kerana tiada pencipta lain selain Allah. Sebaliknya, kepercayaan kepada 
pencipta selain Allah adalah suatu kesyirikan terhadapNya. Dalam pada itu, mereka beriman 
bahawa manusia mempunyai kemampuan (, istita‘ah ) dan usaha ( iktisab ) untuk melakukan 
perbuatan mereka sendiri. Mereka juga percaya bahawa manusia dapat mengusahakan 
pergerakan, kediaman, kemahuan, percakapan, pengetahuan dan pemikirannya. 

Dalam hal ini, Ahli T-Sunnah wa T-Jama‘ah berpegang secara wasatiah di antara dua 
ekstrem, iaitu ekstrem puak Qadariyyah yang mengandaikan bahawa manusia adalah 
pencipta bagi perbuatan mereka sendiri sehingga menafikan kuasa penciptaan Allah ke atas 
perbuatan manusia; dan ekstrem puak Jabariyyah yang mengandaikan bahawa manusia tidak 
mempunyai kemampuan dan usaha terhadap tindakan mereka sendiri sehingga meletakkan 
segala tanggungjawab perbuatan manusia atas Allah. 19 

Ahli T-Sunnah wa T-Jama‘ah beriman bahawa keadilan dan hikmat perbuatan Allah 
meliputi pelbagai tema dan isu seperti hidayah, ajal, rezeki, taklif, malah dalam soal 
penciptaan. Dalam perkara hidayah, mereka menyatakan bahawa ia boleh diklasifikasikan 
kepada dua maksud. Pertamanya, dengan maksud menerangkan kebenaran, menyeru 
kepadanya dan menonjolkan dalil-dalilnya. Dalam maksud ini, tindakan memberi hidayah 
boleh disandarkan kepada manusia. 


16 Abu al-Husayn Muslim bin al-Hajjaj bin Muslim, SahTh Muslim , dalam ed. Salih bin ‘Abd al-‘Az!z Al al- 
Shaykh, Mawsu‘ah al-Hadlth al-Shanf: al-Kutub al-Sittah (al-Riyad: Dar al-Salam, 2000), 1144, Hadith 
nombor 6809, Kitab al-Dhiki' wa al-Du‘a’ wa al-Tawbah wa al-lstighfar, Bab fl Asma’ Allah Ta‘ala wa Fadl 
Man Ahsaha; Abu ‘Isa Muhammad bin ‘Isa al-Tirmidhl. Jdmi' al-TirmidhT, dalam ed. Salih bin ‘Abd al-‘Az!z 
Al al-Shaykh, Mawsu ‘ah al-HadTth al-SharIf: al-Kutub al-Sittah (al-Riyad: Dar al-Salam, 2000), 2012, 
Hadith nombor 3507, al-mu‘jam 82, Kitab al-Da‘awat. 

17 Dawiid bin Wan ‘Abd Allah al-FatanI, Ward al-Zawdhir li-Hill Alfaz ‘Iqd al-Jawdhir (Kuala Lumpur: 
Khazanah al-Fataniyyah, 2000), 3, baris ke-10 hingga ke-6 dari bawah. 

18 Al-Baghdadl, al-Farq bayn al-Firaq, 261-264. 

19 Al-Butl, Keyakinan Hakiki, 192. 

Keduanya, tindakan Allah memberi hidayah kepada manusia adalah dengan maksud 
Allah menciptakan petunjuk ( ihtida ’) dalam hati manusia. Dalam maksud ini, tindakan 
memberi hidayah adalah kekhususan Allah sahaja dan tiada manusia yang berkuasa 
melakukannya. Sebaliknya, penyesatan ( idlal ) pula adalah apabila Allah mencipta kesesatan 
0 dalal ) dalam hati orang yang sesat. Secara keseluruhannya, Ahli ’1-Sunnah wa ’1-Jama‘ah 
menyatakan bahawa sesiapa yang disesatkan oleh Allah maka itu adalah atas keadilan Allah, 
manakala sesiapa yang diberikan hidayah oleh Allah maka itu adalah atas kumiaan (fadl) 
Allah. 

Ketujuh: Allah Mengutus Para Nabi dan Rasul 20 

Ahli ’1-Sunnah wa ’1-Jama‘ah beriman dengan semua nabi dan rasul yang telah diutuskan 
kepada manusia. Apa yang dimaksudkan dengan kenabian adalah penurunan wahyu kepada 
seseorang daripada Allah melalui lisan malaikat, dan dalam masa yang sama nabi tersebut 
disokong oleh suatu bentuk karamat atau mukjizat yang melawan adat kebiasaan hukum 
alam. Manakala kerasulan pula adalah kenabian yang diberikan juga dengan suatu syariat 
baru yang memansuhkan syariat sebelumnya. 

Dengan itu, dapat ditahami bahawa konsep kenabian adalah lebih umum daripada 
konsep kerasulan.“ Ini selaras dengan jumlah nabi yang dikatakan sebanyak 124,000 dalam 
suatu riwayat hadith atau 224,00 dalam suatu riwayat lain. Namun, mengehadkan jumlah 
mereka adalah tidak digalakkan kerana berkemungkinan besar pengehadan ini membawa 
kepada penambahan atau pengurangan jumlah para nabi.“ Tambahan pula hadith yang 
meriwayatkan perjumlahan ini adalah hadith ahad yang hanya membawa pengetahuan zanni, 
yang tidak terpakai dalam perkara berkaitan akidah. 23 

Manakala jumlah rasul pula adalah sebanyak 313 orang. Rasul pertama ialah Nabi 
Adam a.s., dan rasul yang terakhir ialah Nabi Muhammad SAW. Ahli T-Sunnah wa T- 
Jama‘ah juga beriman dengan Nabi Musa a.s. dan Nabi Isa a.s. Ahli T-Sunnah wa T-Jama‘ah 
juga beriman bahawa Nabi Isa a.s. tidak dibunuh dan disalib, tetapi diangkat oleh Allah ke 
langit. Baginda akan turun kembali ke dunia selepas kemunculan Dajal, lalu membunuh 
Dajal, membunuh babi, mencurah buang arak, bersolat menghadap Kaabah, mendirikan 
Syariat Nabi Muhammad SAW dan beramal dengan ajaran al-Qur’an. Dengan kata lain, 
Syariat Muhammadiyyah adalah syariat muktamad yang memansuhkan semua syariat lain. 

Selain itu, Ahli T-Sunnah wa ’1-Jama‘ah mengkufurkan orang yang mendakwa 
dirinya sebagai nabi, sama ada sebelum atau selepas Nabi Muhammad SAW. Demikian juga, 
adalah kufur orang yang menyifatkan para nabi dan rasul sebagai tuhan, atau meletakkan 
taraf kenabian, kerasulan dan ketuhanan pada manusia biasa. Dalam pada itu, Ahli T-Sunnah 
wa T-Jama‘ah berpegang bahawa para nabi adalah lebih afdal daripada para malaikat, dan 
juga mereka lebih afdal daripada para aulia. Ahli T-Sunnah wa T-Jama‘ah juga beriman 
bahawa para nabi adalah maksum daripada sebarang dosa, termasuk dosa kecil, sedangkan 
cerita-cerita kesalahan (zallat) para nabi ditakwilkan sebagai kejadian sebelum kenabian. 

Kelapan: Para Nabi dan Rasul Mempunyai Mukjizat 24 

Ahli T-Sunnah wa T-Jama‘ah beriman bahawa para nabi mempunyai mukjizat. Mukjizat 
ditakrifkan sebagai perkara yang terzahir, yang berlawanan dengan adat kebiasaan atau 
hukum alam, yang berlaku kepada para nabi, yang mencabar kaum nabi tersebut, yang tidak 


20 Al-BaghdadT, al-Farq bayn al-Firaq, 264-265. 

21 Daud al-Fatani, Mutiara Berharga, 148. 

22 Daud al-Fatani, Mutiara Berharga, 152. 

23 Sa‘d al-DIn Mas‘ud bin ‘Umar al-TaftazanI, Sharh al-‘Aqa’id al-Nasafiyyah (al-Qahirah: Maktabah al- 
Azhariyyah li al-Turath, 2000), 126. 

Al-Baghdadl, al-Farq bayn al-Firaq, 266-267. 

dapat ditentang oleh kaum nabi tersebut, yang membuktikan kebenaran nabi tersebut.“ Bagi 
setiap nabi ada sekurang-kurangnya satu mukjizat yang membuktikan kebenaran dakwahnya. 
Dengan itu, jatuh kewajipan orang yang mendengar dakwah tersebut untuk membenarkannya 
dan mentaati seruan tersebut. 

Selain itu, Islam juga mengajar bahawa para aulia Allah dikurniakan dengan 
keramat. 26 Dalam hal ini, Ahli ’1-Sunnah wa ’1-Jama‘ah mengakui kemungkinan berlakunya 
keramat kepada wali Allah. Keramat ( karamah ) adalah perkara berlawanan dengan adat 
kebiasaan atau hukum alam, yang berlaku kepada para aulia Allah, yang menjadi bukti 
kebenaran hal keadaan ( ahwdl ) mereka sebagai insan mulia, seperti sifat mukjizat yang 
menjadi bukti kebenaran dakwah para nabi. Namun, keramat tidak bersifat mencabar kepada 
orang lain, malah mungkin ia sekadar tersembunyi diketahui oleh wali itu sahaja. Selain itu, 
penerima keramat belum tentu terus kekal dalam keimanan, dengan maksud wali yang telah 
dikurniakan keramat mungkin menyeleweng terkemudian daripadanya, seperti yang berlaku 
kepada Bal‘am bin Ba‘ura. 

Bagi Nabi Muhammad SAW, mukjizat baginda termasuklah al-Qur’an.“ Sebagai 
suatu mukjizat, al-Qur’an adalah berlawanan dengan adat kebiasaan dan peraturan alam 
sehingga pada aspek susunannya ( nazm ). Dengan kata lain, susunan al-Qur’an merupakan 
suatu cabaran kepada orang yang mengingkarinya, yang gagal disahut atau ditentang cabaran 
tersebut. Selain itu, mukjizat Nabi Muhammad ialah terbelah bulan sebagai saksi 
kebenarannya atas cabaran yang dikemukakan oleh kaum kafir musyrikin, bertasbihnya batu- 
batu kecil dalam tangan baginda, keluar air daripada jari-jemari baginda dan berlebihan 

9 o 

makanan yang sikit untuk jamuan orang ramai.“ 

Kesembilan: Islam Mempunyai Rukunnya 29 

Ahli ’1-Sunnah wa ’1-Jama‘ah beriman bahawa rukun Islam adalah lima iaitu: bersyahadah, 
mendirikan solat, mengeluarkan zakat, berpuasa Ramadan dan menunaikan haji. Sebaliknya, 
orang yang mendakwa bahawa lima tonggak agama ini sebagai bukan suatu kewajipan, atau 
mentakwilkan kewajipan mendirikan dan menunaikan semua perkara tersebut dengan apa- 
apa kefahaman yang bertentangan, maka orang yang sedemikian telah jatuh kufur. Setahap 
dengan kepercayaan ini, dipercayai bahawa solat Jumaat adalah wajib didirikan. 

Berkait dengan rukun agama ini, Ahli ’1-Sunnah wa ’1-Jama‘ah turun beriman dengan 
kewajipan jihad, keharusan jual beli dan perkahwinan, serta keharaman riba dan zina. Mereka 
juga beriman dengan kewajipan mendirikan hukum hudud dan qazaf. Dalam pada itu, mereka 
berpegang bahawa sumber hukum ialah al-Qur’an, al-Sunnah dan ijmak. Demikian adalah 
menurut yang dinyatakan oleh al-Baghdadl dalam al-Farq bayn al-Firaq. Walau 
bagaimanapun, Ahli ’1-Sunnah wa ’1-Jama‘ah secara umumnya telah bersetuju bahawa 
sumber hukum yang disepakati oleh para ulama ialah al-Qur’an, al-Sunnah, ijmak dan kias. 

Kesepuluh: Allah Menurunkan Taklif Arahan dan Tegahan 30 

Ahli T-Sunnah wa T-Jama‘ah beriman bahawa taklif dalam kedua-dua arahan dan tegahan 
terdiri daripada lima kategori, iaitu wajib, sunat, harus, makruh dan haram. 31 Begitupun, 
hukum taklif ini hanya terhad kepada manusia yang mukalaf sahaja, iaitu individu yang 


25 AI-ButT. Keyakinan Hakiki, 266. 

26 Daud al-Fatani, Mutiara Berharga, 176. 

“ 7 Al-BTitl, Keyakinan Hakiki, 268. 

2S Daud al-Fatani, Mutiara Berharga, 159; al-BTitl, Keyakinan Hakiki, 277 . 

29 Al-Baghdadl, al-Farq bayn al-Firaq, 267-268. 

30 Al-BaghdadT, al-Farq bayn al-Firaq, 268-269. 

' Daud al-Fatani, Mutiara Berharga, 18. 

berakal dan cukup umur baligh. Dengan itu, tiada taklif ke atas orang gila, kanak-kanak 
atau binatang. 

Dalam pada itu, Ahli ’1-Sunnah wa ’1-Jama‘ah berpegang bahawa taklif, sama ada dari 
segi kepercayaan, perkataan atau perbuatan, adalah ditentukan berdasarkan wahyu Allah. 33 
Dengan kata lain, jika tiada ketentuan daripada Allah, maka perkara tersebut tidaklah menjadi 
arahan atau tegahan. Pegangan ini bertentangan dengan andaian bahawa taklif jatuh dengan 
keupayaan akal manusia memikirkannya, 34 sama ada bersumberkan ilham Ilahi atau daripada 
syaitan. 

Kesebelas: Manusia Akan Fana dan Dihisab 35 

Ahli ’1-Sunnah wa ’1-Jama‘ah mengakui bahawa alam dan manusia ini akan fana pada hari 
Akhirat. Begitupun, mereka mengakui bahawa Allah berkuasa untuk memusnahkan hanya 
sebahagian daripada alam dengan mengekalkan sebahagian yang lain. Seterusnya, diakui 
bahawa pada hari Akhirat, Allah akan menghidupkan semula semua hidupan yang telah 
dimatikan di dunia, sama ada manusia atau haiwan, bertentangan dengan pendapat yang 
mengatakan bahawa Allah hanya akan menghidupkan manusia sahaja dan bukan haiwan lain. 

Selain itu, mereka mengakui bahawa dalam alam kubur ada soal jawab antara 
malaikat dengan manusia. 36 Oleh itu, orang yang merupakan ahli azab sudah menghadapi 
azab sejak dalam kubur lagi. Mengenai alam Akhirat pula, mereka percaya kepada hakikat 
Kolam ( Hawd) Nabi di Akhirat, Titian Sirat, Timbangan ( MTzan ) Amal dan hakikat-hakikat 

'yn 

lain yang ada dinyatakan dalam wahyu. Ahli T-Sunnah wa T-Jama‘ah juga yakin dengan 
kemungkinan syafaat daripada Nabi Muhammad SAW di Akhirat kelak dan daripada orang- 
orang salih kepada orang-orang yang beriman tetapi berdosa kepada Allah. 

Selain itu, mereka percaya bahawa Syurga dan Neraka adalah makhluk ciptaan Allah. 
Selain itu, mereka percaya dengan kekekalan dan berterusannya Syurga serta kenikmatan di 
dalamnya dan Neraka serta keazaban di dalamnya ke atas puak musyrikin dan puak 
munafikin. Dalam pada itu, mereka percaya bahawa hanya orang kafir sahaja yang kekal 
dalam Neraka, manakala orang Muslim yang maksiat tetapi tidak kufur kepada Allah tidak 
kekal dalam Neraka. 

Kedua belas: Mesti Melantik Pemerintah 38 

Ahli T-Sunnah wa T-Jama‘ah menyatakan bahawa mendirikan pemerintahan adalah suatu 
kewajipan ke atas ummah secara umumnya. Hal ini disebabkan hanya dengan adanya 
pemerintah sahaja urusan pentadbiran ummah dapat dilaksanakan dengan lebih teratur 
melalui pelantikan para kadi, hakim, pegawai dan kakitangan berkenaan. Malah, hanya 
dengan adanya pemerintah yang berkuasa sahaja keamanan ummah dapat dipertahankan 
dengan penubuhan dan pentadbiran pasukan tentera yang mengawal batasan geopolitik 
ummah dan juga pasukan polis yang mengawal ketenteraman awam. 

Walau bagaimanapun, mereka menerima bahawa pendekatan untuk melantik 
pemerintah adalah suatu usaha ikhtiari melalui ijtihad. Dengan itu, dalam konteks semasa, 
apabila para ulama telah berijtihad untuk menerima pendekatan warisan keturunan sebagai 
penentu pemerintah ummah, atau untuk menerima pendekatan pemilihan awam dalam pilihan 
raya, maka pendekatan yang telah diterima dalam ijtihad para ulama tersebut boleh sahaja 


Daud al-Fatani, Mutiara Berharga, 26. 

33 AI-ButT. Keyakinan Hakiki, 486. 

34 Daud al-Fatani, Mutiara Berharga, 26. 

35 Al-Baghdadl, al-Farq bayn al-Firaq, 269-270. 

36 Daud al-Fatani, Mutiara Berharga, 194. 

7 Daud al-Fatani, Mutiara Berharga, 200-209. 

38 Al-Baghdadl, al-Farq bayn al-Firaq, 270-272. 


9 



diamalkan dalam melantik pemerintah. Dengan kefahaman ini, boleh pula diinsafi bahawa 
ijtihad itu mungkin pula berubah pada masa akan datang berdasarkan perubahan keadaan 
pada ketika itu. 

Lanjutan daripada kefahaman di atas, Ahli ’1-Sunnah wa ’1-Jama‘ah percaya bahawa 
Nabi Muhammad SAW tidak pernah menentukan individu tertentu sebagai pemerintah 
selepas baginda secara nas. Hal ini berkaitan secara khususnya dengan puak Syiah yang 
mendakwa bahawa Nabi Muhammad SAW telah menentukan Saidina Ali r.a. secara nas 
untuk menjadi pemerintah ummah selepas kewafatan baginda. Sebaliknya, bertentangan 
dengan dakwaan ini, para sahabat dan umat Islam tidak sepakat mengenai siapa yang patut 
menjadi pemerintah selepas Nabi Muhammad SAW kerana nas berkenaan tidak mutawatir 
dan tidak difahami secara sepakat seperti kefahaman yang menjadi andaian puak Syiah. Oleh 
itu, mereka menerima pemerintahan Saidina Abu Bakar r.a. selepas Nabi Muhammad SAW, 
dan Saidina Umar r.a. selepasnya, dan Saidina Uthman r.a. selepasnya dan Saidina Ali r.a. 
selepasnya. 

Selain itu, mereka mengakui bahawa pemerintah yang hendak dilantik disyaratkan 
berketurunan Quraisy. Ini adalah berdasarkan suatu Hadith yang menyatakan, “Pemerintahan 
daripada Quraisy,” atau al-a’immah min Quraysh . Tambahan lagi, syarat yang diletakkan 
adalah berpengetahuan, adil dan mampu memerintah. Syarat pengetahuan adalah pada kadar 
pemerintah mampu memahami dan terlibat dengan ahli ijtihad dalam proses ijtihad. Syarat 
keadilan pula adalah sekadar hakim dalam menerima kesaksiannya. Namun, mereka tidak 
mensyaratkan agar pemerintah bersifat maksum dari dosa keseluruhannya. 

Ketiga belas: Iman dan Islam Mempunyai Batasan 40 

Ahli T-Sunnah wa T-Jama‘ah mentakrifkan konsep Iman dan Islam dengan menetapkan 
batasan yang boleh menentukan keimanan dan keislaman seseorang atau kekufurannya. 
Dalam perbincangan ini, mereka sepakat bahawa asal konsep Iman adalah pengetahuan dan 
pembenaran ( tasdiq ) dengan hati. Manakala fungsi ketaatan dalam percakapan dan perbuatan 
pula diperselisihkan, tetapi tetap dipertahankan bahawa segala amalan yang diwajibkan mesti 
dilaksanakan dan yang diharamkan mesti ditinggalkan. 

Dengan itu, keimanan bukan sekadar kata-kata dengan lidah atau perbuatan dengan 
anggota badan, tanpa mempedulikan keikhlasan atau kemunafikan hati. Demikian juga 
sebaliknya, bagi mereka, keimanan tetap boleh kekal dalam hati seseorang Mukmin apabila 
melakukan maksiat, dengan maksud orang yang melakukan dosa tidak dianggap jatuh 
Imannya atau Islamnya lalu menjadi kafir. 

Keempat belas: Manusia Mempunyai Hierarki Kemuliaan 41 

Ahli T-Sunnah wa T-Jama‘ah menetapkan hierarki kemuliaan bagi para anbia yang lebih 
tinggi daripada para malaikat. Hal ini disebabkan kedua-dua kumpulan iaitu para anbia dan 
malaikat adalah maksum daripada sebarang dosa. Mereka juga menilai tinggi para anbia 
berbanding para aulia. Secara lebih khusus, selepas Nabi Muhammad SAW, mereka 
menyusun keutamaan para sahabat dalam satu senarai yang bermula dengan Khalifah 
Rasyidin, kemudian Talhah bin ‘Ubayd Allah, al-Zubayr bin al-‘Awwam, Sa‘d bin AbT 
Waqqas, Sa‘Td bin Zayd, ‘Abd al-Rahman bin ‘Awf dan akhirnya Abu ‘Ubaydah bin al- 


39 Al-Baghdadl, al-Farq bayn al-Firaq, 271; al-TaftazanI, Sharh al-‘Aqa’id al-Nasafiyyah, 139. Hadith dengan 
matan yang berbeza tetapi dengan maksud yang sama ada diriwayatkan oleh Muslim. Muslim, SahTh Muslim, 
1004, Hadith nombor 4701, Kitab al-Imarah, Bab al-Nas Tabi" li-Quraysh wa al-Khilafah fi Quraysh; Abii 
Zakariyya Muhy al-DIn Yahya bin Sharaf al-NawawI, Sahih Muslim bi-Sharh al-Nawawi (al-Qahirah: al- 
Matba‘ah al-Misriyyah bi al-Azhar, 1930), 12:200. 

40 Al-Baghdadl, al-Farq bayn al-Firaq, 273. 

41 Al-Baghdadl, al-Farq bayn al-Firaq, 273-274. 

Jarrah. Selepas itu, mereka memuliakan dan memandang tinggi kepada para sahabat yang 
berjihad dalam perang Badar, dan dalam perang Uhud, dan seterusnya para sahabat yang 
terlibat dalam perjanjian al-Ridwan di Hudaybiyyah. Mereka mengiktiraf bahawa semua para 
sahabat ini adalah ahli Syurga. “ 

Kelima belas: Islam dan Muslim Ada Musuh ' 

Ahli ’1-Sunnah wa ’1-Jama‘ah mengenal pasti musuh-musuh Islam dengan jelas. Dalam hal 
ini, orang bukan Islam ini boleh dikelompokkan dalam dua kumpulan besar. Kumpulan 
pertama ialah golongan kafir yang telah ada sejak sebelum perutusan Nabi Muhammad SAW, 
seperti para penyembah berhala, batu, manusia, gambar-gambar, api, matahari, bulan dan 
bintang, malaikat dan sebagainya. Secara umumnya, apabila dikenali puak-puak ini, maka 
mesti dipastikan bahawa umat Muslimin tidak boleh makan sembelihan mereka atau 
berkahwin dengan mereka dan dapat dikenal pasti hukum untuk pelbagai muamalat lain 
dengan puak-puak ini. 

Selain itu, kumpulan besar yang kedua adalah golongan kafir yang muncul ketika 
zaman Islam, yang sebahagiannya menzahirkan keislaman mereka pada luaran tetapi pada 
hakikatnya hati mereka kufur dengan Islam. Contoh puak-puak ini adalah seperti Ghulat 
Rafidah dan Batiniyyah yang berpegang dengan pelbagai kepercayaan yang bertentangan 
dengan ajaran Islam. Apabila sudah dikenali dan ditentukan, maka ajaran Islam mempunyai 
ajaran dan hukum tertentu dalam melakukan muamalat dengan puak-puak ini. 

Pengenalan dan pengenalpastian puak-puak ini adalah penting dalam rukun akidah 
Ahli ’1-Sunnah wa ’1-Jama‘ah kerana dengannya dapat dilengkapkan dan disempumakan 
pengetahuan mengenai apa yang benar dan apa yang salah, serta siapa yang berpegang 
dengan kebenaran dan kesalahan. Dengan itu, kebenaran dan orang yang benar dapat dihargai 
dan diikuti, manakala kesalahan dan orang yang salah dapat dijauhi dan dielakkan. Dengan 
itu, tidak lagi berlaku salah faham atau campur aduk antara kedua-duanya. 

Penutup 

Pembentangan di atas secara ringkas menyenaraikan mkun-rukun utama dalam akidah Ahli 
’1-Sunnah wa ’1-Jama‘ah yang boleh menggambarkan kerangka utamanya. Secara umumnya, 
rukun-rukun itu meliputi persoalan epistemologi, ketuhanan, kenabian, alam ghaib dan 
kepimpinan ummah. Pembentangan ini adalah secara khususnya berdasarkan pemikiran al- 
Baghdadl dalam al-Farq bayn al-Firaq. Walau bagaimanapun, ia turut ditambah dengan 
maklumat daripada ulama-ulama lain seperti Dawud al-FatanI dalam karyanya al-Durr al- 
ThamTn. Ia juga ditambah dengan beberapa ulasan di tempat-tempat yang difikirkan relevan. 

Sebagai rumusan terakhir, boleh dilihat bahawa akidah Ahli ’1-Sunnah wa ’1-Jama‘ah 
mempunyai kerangka yang mudah dikenali dan difahami. Dasarnya pula adalah pengakuan 
terhadap keagungan Allah yang merupakan Pencipta segala-galanya, di samping mengambil 
tanggungjawab terhadap tugas manusia yang patut diterima dan dilaksanakan. Hal ini 
disebabkan sistem akidah ini bersumberkan wahyu dan penelitian akal yang sihat dan 
seimbang. Oleh itu, dapat diinsafi cirinya yang sederhana dan wasatiah. Akhimya, boleh 
dianjurkan agar panduan yang dibentangkan secara ringkas di sini, dengan tambahan daripada 
rujukan lain yang muktabar, dijadikan indeks akidah untuk masyarakat Melayu Muslim di 
Malaysia. 


P Daud al-Fatani, Mutiara Berharga, 172. 

43 Al-Baghdadl, al-Farq bayn al-Firaq, 274-280. 

